Հայ դասականի գործն ընտրելով, ուզեցինք հավերժական թեմաներից մեկի շուրջ “խորհրդածության” հրավիրել հանդիսատեսին: Մանավանդ որ ասելիքը մեր օրերին համահունչ է… Սերը` կամային իր նշանով, ճակագրական դերով, որը կարևորվում է յուրաքանչյուրի կյանքում` երբեմն վերելքների հասցնելով, երբեմն էլ անկումների պատճառ դառնալով: Սոցիալական տարբեր սանդղակներում գտնվող սիրահարներից մեկը չի կարողանում հասարակական կարծիքին հակառակ գնալով, հաղթահարել միմյանց բաժանող “տարածությունը”, իսկ մյուսը` կամքի ուժ ցուցաբերելով, ոչ միայն հաղթահարում է սիրած աղջկա մոտ տանող ուղին, այլ ավելի վեր է բարձրանում: Միայն թե տարիների պտույտներով անցնող ճանապարհն անցնելիս, տղայի հոգում մնում է միայն ցավի ու դառնության հուշը: Սերը ետդարձի ճանապարհը միշտ չէ, որ պահպանում է: “Ես և նա” ռոք-օպերայի երաժշտությունը հեղինակել է ԱՅԱՍ խմբի հիմնադիր, հայկական ռոքի լավագույն ներկայացուցիչ Արթուր Միտինյանը, ով այդ ժամանակ ապրում ու ստեղծագործում էր Մոսկվայում, և Երևան ժամանեց հատկապես մեզ հետ համագործակցելու և ստանձնած գործը լավագույնս իրականացնելու համար: